‘Ou SA vlag’-sak van rakke verwyderDie foto van die sak wat op die sosiale netwerk Reddit gedeel is. ŉ Sak met oranje, wit en blou strepe is van Country Road- en Woolworths-winkels se rakke verwyder. ŉ Foto van die sak is op die sosiale netwerk Reddit gedeel voordat dit op ander sosialemedianetwerke versprei is. Volgens sosialemediagebruikers herinner die kleure van die drasak sterk aan die ou Suid-Afrikaanse vlag. Woolworths besit Country Road. ŉ Woordvoerder van die Country Road-groep het aan Maroela Media gesê sy Logo Tote-reeks van drasakke word gekenmerk deur ŉ ontwerp van vyf gekleurde strepe en dat dit elke seisoen met nuwe kleure opgedateer word. “Die kleure wat elke seisoen in die ontwerp geïnkorporeer word, weerspieël die seisoenpalet van Country Road – in hierdie geval ons somerpalet.” Country Road het gesê hy is spyt dat die toepassing van sy seisoenpalet aanstoot gegee het. “Ons vra opreg om verskoning aan al ons Suid-Afrikaanse kliënte. Dit was nooit ons bedoeling om aanstoot te gee nie en ons het besluit om nie langer die item te verkoop nie.” Volgens berigte is die sak in Australië ontwerp en is dit ook daar van die winkelrakke verwyder.